
Për lejimin e fillimit të veprimtarisë akademike të programeve të studimit të ciklit të parë “Bachelor” dhe të programeve të studimit jouniversitare profesionale, institucionit të arsimit të lartë privat “Akademia e ndërtimit e Tiranës” në përputhje me licencën e dhënë

Në mbështetje të nenit 102 të Kushtetutës së Republikës së Shqipërisë, ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, vendimit të Këshillit të Ministrave nr.775, datë 2.11.2011 “Për licencimin e institucionit të arsimit të lartë privat “Akademia e Ndërtimit e Tiranës””, Tiranë,

Urdhëroj:

1. Lejimin, për fillimin e veprimtarisë akademike të institucionit të arsimit të lartë privat “Akademia e Ndërtimit e Tiranës”, për programet e studimit të ciklit të parë, në përfundim të të cilave lëshohet diplomë universitare “Bachelor” në:
a) Inxhinieri ndërtimi;
b) Inxhinieri hidroteknike.
2. Lejimin, për ushtrimin e veprimtarisë akademike të institucionit të arsimit të lartë privat “Akademia e Ndërtimit e Tiranës”, për programet e studimit jouniversitare, profesionale, pas arsimit të mesëm, në përfundim të të cilave lëshohet diplomë profesionale jouniversitare, me profilet:
a) Ndihmësinxhinier në ndërtim;
b) Ndihmësinxhinier në arkitekturë.
3. Veprimtaria akademike, për programet e studimeve referuar pikës 1 dhe 2 të këtij urdhri, të fillojnë në vitin akademik 2011-2012.
4. Ngarkohet për zbatimin e këtij urdhri Sekretari i Përgjithshëm, Drejtoria e Zhvillimit të Arsimit Jopublik dhe institucioni i arsimit të lartë privat “Akademia e Ndërtimit e Tiranës”.
Ky urdhër hyn në fuqi menjëherë.

